b'\n_START_ARTICLE_\nSnaiperis\n_START_PARAGRAPH_\nSnaiperis\xc2\xa0\xe2\x80\x93 apmokytas ir parengtas \xc5\xbemogus (paprastai karys ar policininkas), kurio tikslas, \xc5\xa1aunant i\xc5\xa1 \xc5\xa1autuvo su optiniu taikikliu, pataikyti \xc4\xaf dideliu atstumu nutolus\xc4\xaf taikin\xc4\xaf._NEWLINE_\xc5\xbdodis snaiperis kil\xc4\x99s i\xc5\xa1 angl. snipe (liet. perk\xc5\xabno o\xc5\xbeelis)\xc2\xa0\xe2\x80\x93 gerai pasislepiantis pauk\xc5\xa1telis, kuris i\xc5\xa1gasdintas skrenda bla\xc5\xa1kydamasis \xc4\xaf \xc5\xa1onus. Tai labai sunkus taikinys. Apie 1770 m angli\xc5\xa1kas \xc5\xbeodis angl. snipper rei\xc5\xa1k\xc4\x97 toki\xc5\xb3 pauk\xc5\xa1teli\xc5\xb3 med\xc5\xbeiotoj\xc4\x85, ma\xc5\xbedaug nuo 1892 m. prad\xc4\x97tas vartoti perkeltine prasme, taikliam \xc5\xa1auliui pavadinti.  _NEWLINE_Snaiperiui svarbu geb\xc4\x97ti sl\xc4\x97ptis, nepastebimam jud\xc4\x97ti, steb\xc4\x97ti aplink\xc4\x85, apskai\xc4\x8diuoti kulkos skriejimo trajektorij\xc4\x85, kuri priklauso nuo daugelio faktori\xc5\xb3: atstumo, v\xc4\x97jo, oro temperat\xc5\xabros ir dr\xc4\x97gnio ir pan.\n_START_SECTION_\nKarini\xc5\xb3 paj\xc4\x97g\xc5\xb3 snaiperis\n_START_PARAGRAPH_\nKartais snaiperiu vadinamas karys, kuris yra priskirtas kariniam daliniui, b\xc5\xabriui ar grupei ir vykdantis karines u\xc5\xbeduotis. Da\xc5\xbeniausiai veikia grup\xc4\x97je su keliais p\xc4\x97stininkais ar kulkosvaidininku. P\xc4\x97stinink\xc5\xb3 ginkluot\xc4\x97s kovinis atstumas yra 300\xc2\xa0m, karini\xc5\xb3 paj\xc4\x97g\xc5\xb3 snaiperio \xc5\xa1audymo optimalus atstumas didesnis ir siekia ~ 400\xc2\xa0m. Jo u\xc5\xbeduotis\xc2\xa0\xe2\x80\x93 svarbi\xc5\xb3 taikini\xc5\xb3 sunaikinimas: prie\xc5\xa1o kulkosvaidininkai, snaiperiai, granatsvaidininkai, ry\xc5\xa1ininkai ir kiti. Kovos metu snaiperis neturi daug laiko renkantis taikin\xc4\xaf, tod\xc4\x97l \xc5\xa1audo \xc4\xaf jo reg\xc4\x97jimo lauk\xc4\x85 pasitaikiusius. B\xc5\xabna ginkluoti automatiniais \xc5\xa1autuvais, automatais ar specializuotais \xc5\xa1autuvais su optiniu taikikliu. Pagrindin\xc4\x97s ginklo savyb\xc4\x97s\xc2\xa0\xe2\x80\x93 lengvumas ir patikimumas. Snaiperiui svarbus mobilumas, da\xc5\xbenas lokacijos keitimas. Da\xc5\xbeniausiai apsireng\xc4\x99s tokia pat maskavimosi apranga kaip ir lik\xc4\x99 dalinio p\xc4\x97stininkai. Lietuvos kariniame vienete veikiantis snaiperis vadinamas taikliuoju \xc5\xa1auliu.\n_START_SECTION_\nSnaiperis\xc2\xa0\xe2\x80\x93 diversantas\n_START_PARAGRAPH_\nSnaiperis, kuris da\xc5\xbeniausiai veikia vienas ir yra nutol\xc4\x99s nuo savo dalinio. Pagrindinis tikslas\xc2\xa0\xe2\x80\x93 svarb\xc5\xabs taikiniai: auk\xc5\xa1to rango karininkai, snaiperiai, vertinga \xc4\xafranga ir kt. Kovinis atstumas\xc2\xa0\xe2\x80\x93 nedaugiau kaip 500\xc2\xa0m. \xc5\xa0iam snaiperiui (skirtingai nei Karini\xc5\xb3 paj\xc4\x97g\xc5\xb3 snaiperiui) svarbu tiksliai i\xc5\xa1sirinkti svarb\xc5\xb3 taikin\xc4\xaf, i\xc5\xa1likti nepasteb\xc4\x97tam ir saugiai pasitraukti. Snaiperio ginkluot\xc4\x97\xc2\xa0\xe2\x80\x93 ranka u\xc5\xbetaisomas labai tiksliai sureguliuotas \xc5\xa1autuvas su optiniu taikikliu. \xc4\xae \xc5\xa1audymo pozicij\xc4\x85 snaiperis vyksta nakt\xc4\xaf, esant r\xc5\xabkui ar d\xc5\xabminei u\xc5\xbedangai, sulaukia geriausio momento \xc5\xa1auti ir po \xc5\xa1\xc5\xabvio atsitraukia arba skubiai pakei\xc4\x8dia pozicij\xc4\x85. Ypa\xc4\x8d didel\xc4\xaf d\xc4\x97mes\xc4\xaf skiria maskuotei: maskuoja savo \xc5\xa1audymo viet\xc4\x85, pasirenka ar pats gaminasi maskavimosi r\xc5\xabbus ar jo dalis, naudoja daug kamuflia\xc5\xbeo priemoni\xc5\xb3.\n_START_SECTION_\nPolicijos snaiperis\n_START_PARAGRAPH_\nSnaiperis, priklausantis policijos paj\xc4\x97goms ir vykdantis jos u\xc5\xbeduotis. Da\xc5\xbenai dalyvauja \xc4\xafkait\xc5\xb3 i\xc5\xa1laisvinimo ir rengini\xc5\xb3 apsaugos operacijose. Da\xc5\xbeniausiai \xc4\xaf taikin\xc4\xaf \xc5\xa1auna i\xc5\xa1 ma\xc5\xbeesnio nei 200\xc2\xa0m atstumo. Retai aprengiamas maskuojan\xc4\x8diais r\xc5\xabbais. Lietuvoje policijos snaiperiai dirba tik Lietuvos policijos antiteroristin\xc4\x97je rinktin\xc4\x97je \xe2\x80\x9eAras\xe2\x80\x9c. Snaiperius taip pat turi ir Vie\xc5\xa1ojo saugumo tarnyba prie Vidaus reikal\xc5\xb3 ministerijos ir Lietuvos kariuomen\xc4\x97.\n_START_SECTION_\nGynyba\n_START_PARAGRAPH_\nGresiant snaiperiams, auk\xc5\xa1to rango kari\xc5\xa1kiai stengiasi nesiskirti nuo eilini\xc5\xb3, kad netapt\xc5\xb3 viliojan\xc4\x8diu taikiniu. Jie ned\xc4\x97vi gerai matom\xc5\xb3 rango \xc5\xbeenkl\xc5\xb3, reikalauja prie\xc5\xa1o akivaizdoje nerodyti kari\xc5\xa1kiams \xc4\xafprast\xc5\xb3 pagarbos atidavimo gest\xc5\xb3, neu\xc5\xbesiima juos atpa\xc5\xbeinti padedan\xc4\x8dia veikla (radijo naudojimu, \xc5\xbeem\xc4\x97lapio skaitymu)._NEWLINE_Snaiperiui prad\xc4\x97jus \xc5\xa1audyti, j\xc4\xaf daug lengviau surasti ir patiems u\xc5\xbepulti. Tod\xc4\x97l stengiamasi pad\xc4\x97ti j\xc4\xaf viliojan\xc4\x8di\xc5\xb3, ta\xc4\x8diau beprasmi\xc5\xa1k\xc5\xb3 atakuoti taikini\xc5\xb3 (nuo pasisl\xc4\x97pus\xc4\xaf kar\xc4\xaf imituojan\xc4\x8dio \xc5\xa1almo iki auk\xc5\xa1to rango kari\xc5\xa1kio uniforma aprengto manekeno)._NEWLINE_Sena, bet gana efektyvi priemon\xc4\x97 yra gresiant snaiperiams i\xc5\xa1kabinti ant aplinkini\xc5\xb3 kr\xc5\xabm\xc5\xb3 ir kitose pana\xc5\xa1iose vietose med\xc5\xbeiagos skiautes. V\xc4\x97jas jas nuolat judina, ir \xc5\xa1\xc4\xaf judes\xc4\xaf snaiperis taikydamasis akies kra\xc5\xa1teliu mato. Nelabai patyriusiam snaiperiui tai trukdo pataikyti.\n_START_SECTION_\nKita\n_START_PARAGRAPH_\n\xc5\xa0nekamojoje kalboje snaiperiais da\xc5\xbenai vadinami tiesiog ka\xc5\xbekurioje srityje labai taikl\xc5\xabs \xc5\xbemon\xc4\x97s, pavyzd\xc5\xbeiui, taikl\xc5\xabs med\xc5\xbeiotojai, sportininkai: \xc5\xa1auliai, krep\xc5\xa1ininkai ir kiti.'